હજારો સંપ્રદાયોમાં વ્હેંચાયેલા, માત્ર બાહ્યાચાર, દંભ અને અંધશ્રધ્ધાને આશ્રય આપતા ધર્મને આજે રીવર્સ ગિયરમાં લઈ જવાની તાતી જરુર છે…. જે વૈદિક-કાળ તરફ લઈ જાય છે. સ્વામી દયાનંદ સરસ્વતી નામનાં ગુજરાતનાં મહાપુરુષે એ ભગીરથ કાર્યનો આરંભ કરેલો. તેમનાં આ યજ્ઞનાં કારણે ભારતનાં ઉતર-પશ્ચિમ તરફનાં રાજ્યોની સરહદો ને પાકિસ્તાનમાં જતાં બચાવી શકાઈ હતી. વૈદિક યુગની સમાપ્તિ બાદ પૌરાણિક યુગમાં શાસકોએ ધર્મ દ્વારા પ્રજાને કાબુમાં રાખવા આચાર્યો પાસે પુરાણોની રચનાઓ કરાવી અને પ્રજાને ભીરુ બનાવી…..એટલું જ નહી, તેને લાંબા સમય સુધી શાસનાધિન રાખી શકાય તે માટે જાતિ અને વર્ણ-વ્યવસ્થામાં વિખેરી નંખાઈ. જે આગળ જતાં વિદેશીઓ દ્વારા હજારો વર્ષની ગુલામી નું મોટુ કારણ બની. આ ઊપરાંત પણ અનેક નબળાઈઓનું ધીમું ઝેર પ્રજાને પીવડાવવામાં આવ્યું અને જે આજે પણ આપણી પ્રજામાં કે ધર્મમાં ઘણાં અંશે જોવા મળે છે.